
B7‑0064/2012
Euroopa Parlamendi resolutsioon läänepoolse hariliku stauriidi varude ja püügi mitmeaastase kava eelnõu hetkeseisu kohta (2011/2937(RSP))

Euroopa Parlament,
–
võttes arvesse komisjoni ettepanekut nõukogule (COM(2009) 0189) ja EÜ asutamislepingu artiklit 37, mille alusel nõukogu konsulteeris parlamendiga (C7‑0010/2009),

–
võttes arvesse komisjoni teatist Euroopa Parlamendile ja nõukogule „Lissaboni lepingu jõustumise mõju käimasolevatele institutsioonidevahelistele otsustamismenetlustele” (COM(2009)0665),

–
võttes arvesse Euroopa Liidu toimimise lepingut, eriti selle artikli 43 lõiget 2,
–
võttes arvesse Euroopa Majandus- ja Sotsiaalkomitee 17. märtsi 2010. aasta arvamust
,
–
võttes arvesse oma seisukohta, mis võeti vastu esimesel lugemisel 23. novembril 2010. aastal eesmärgiga võtta vastu Euroopa Parlamendi ja nõukogu määrus (EL) nr .../2011, millega kehtestatakse läänepoolse hariliku stauriidi varu ja püügi mitmeaastane kava (COM(2009)0189 – C7-0010/2009 – 2009/0057(COD), 

–
võttes arvesse oma 25. veebruari 2010. aasta resolutsiooni ühise kalanduspoliitika reformi käsitleva rohelise raamatu kohta (P7_TA(2010)0039),

–
võttes arvesse komisjoni hiljutist ettepanekut võtta vastu Euroopa Parlamendi ja nõukogu määrus ühise kalanduspoliitika kohta (COM(2011)425),

–
võttes arvesse komisjonile ja nõukogule esitatud suulisi küsimusi kavandatud läänepoolse hariliku stauriidi varu ja püügi mitmeaastase kava hetkeseisu kohta (B7-0023/2011, B7-0024/2011),

–
võttes arvesse kodukorra artikli 115 lõiget 5 ja artikli 110 lõiget 2,
A.
arvestades, et 2002. aastal Johannesburgis toimunud ÜRO ülemaailmsel tippkohtumisel vastu võetud rakenduskava kohaselt on Euroopa Liit võtnud kohustuse säilitada kalavarud tasemel, mis võimaldab maksimaalset jätkusuutlikku saagikust, või taastada need selle tasemeni, et saavutada kõnealused eesmärgid kahanenud varude osas kiiresti ja võimaluse korral hiljemalt 2015. aastal;

B.
arvestades, et vastavalt nõukogu 20. detsembri 2002. aasta määruse (EÜ) nr 2371/2002 (ühisele kalanduspoliitikale vastava kalavarude kaitse ja säästva kasutamise kohta) artiklile 2 püütakse ühise kalanduspoliitikaga tagada vee-elusressursside kasutamine säästvates majandus-, keskkonna- ja sotsiaalsetes tingimustes;

C.
arvestades, et hariliku stauriidi läänepoolsed varud on majanduslikult kõige olulisemad hariliku stauriidi varud liidu vetes;

D.
arvestades, et 2009. aprillis tegi komisjon ettepaneku kehtestada majandamise kava (COM(2009)189), tuginedes pelaagiliste liikide piirkondliku nõuandekomisjoni ettevalmistavale tööle, samuti Rahvusvahelise Mereuurimise Nõukogu (ICES) ning komisjoni teadus-, tehnika- ja majanduskomitee (STECF) nõuannetele;

E.
arvestades, et mitmeaastased kavad on ühise kalanduspoliitika nurgakiviks ja oluliseks kaitsevahendiks, millega kehtestatakse ühise kalanduspoliitika eesmärkide saavutamiseks vajalikud üldsätted, ja seetõttu tuleb need vastu võtta seadusandliku tavamenetlusega vastavalt Euroopa Liidu toimimise lepingu artikli 43 lõikele 2; 

F.
arvestades, et bioloogilisest teabest hariliku stauriidi läänepoolsete varude kohta ei piisa varude täielikuks hindamiseks; arvestades, et STECFi soovitused näitavad, et kalamarja tootluse indeksil rajanevad püügikontrollieeskirjad tagavad kalavarude säästva majandamise; arvestades, et püügikontrollieeskirjad peaks rajanema võrdselt nii keskmistest juurdekasvutingimustest lähtuvatel ja ettevaatusprintsiibil põhinevatel soovitustel kui ka uusimatel lubatud kogupüügi määradel, mida kohandatakse vastavalt kalamarja tootlikkuse alusel mõõdetud kalavarude suuruse suundumust kajastavale tegurile;

G.
arvestades, et püügivõimaluste kehtestamine ja jaotamine ühenduse kalanduspoliitika raames mõjutab otseselt liikmesriikide kalalaevastike, eriti väikesemahuliste rannapüügilaevastike sotsiaal-majanduslikku olukorda; 

H.
arvestades, et nõukogu ei saa võtta endale õigust kohandada ühepoolselt ettepanekus kindlaksmääratud parameetreid lubatud kogupüügi kehtestamiseks, kuna need on ettepanekus sisalduva pikaajalise kava põhielemendid; 

I.
arvestades, et Euroopa Parlament pakkus oma esimese lugemise seisukohas nõukogule kogupüügi arvutamisel teatavat paindlikkust kooskõlas teaduslikult põhjendatud püügieeskirjadega, et lihtsustada kompromisslahenduse leidmist ning toetada konstruktiivset ja positiivset lähenemist kõnealusele õigusakti ettepanekule;

J.
arvestades, et püügieeskirjade aluseks olevad bioloogilised võrdlusalused ja näitajad peaksid olema kooskõlas teaduse uusimate soovitustega ning komisjonil peaksid olema volitused võtta vastavalt Euroopa Liidu toimimise lepingu artiklile 290 vastu delegeeritud õigusakte püügieeskirjade aluseks olevate bioloogiliste võrdlusaluste ja näitajate muutmise küsimuses, samuti selleks, et muutustele kiiresti reageerida;

1.
rõhutab, et kava eesmärk on hoida läänepoolse stauriidivaru biomass tasemel, mis tagaks kõnealuse stauriidivaru jätkusuutliku kasutamise ja suurima pikaajalise saagi;

2.
on seisukohal, et püügikontrollieeskirjad peaks rajanema võrdselt nii ettevaatusprintsiibil põhinevatel soovitustel kui ka uusimal maksimaalselt lubatud kogupüügil, mida kohandatakse vastavalt kalamarja tootlikkuse alusel mõõdetud kalavarude suuruse uusimat suundumust kajastavale tegurile;

3.
rõhutab, et püügikontrollieeskirjad on mitmeaastaste kavade põhielemendid ning need tuleb kindlaks määrata seadusandliku tavamenetlusega;

4.
toonitab, et võimalikult paljudele kalavarudele kehtivad pikaajalised majandamise kavad on kalavarude säilitamiseks üliolulised, nagu komisjon oma ettepanekus ühise kalanduspoliitika reformi kohta rõhutas;

5.
rõhutab, et praegune institutsioonidevaheline ummikseis tuleb lahendada jätkusuutlike kalavarude huvides ning selleks, et võimaldada kalandusettevõtjatel oma tegevust paremini ette planeerida;

6.
nõuab tungivalt, et komisjon näitaks üles suuremat initsiatiivi poliitilise dialoogi kindlustamiseks kolme institutsiooni vahel, et selgitada neist igaühe rolli otsustusprotsessis ning lahendada küsimus, missugused peaksid olema mitmeaastased majandamise kavad;

7.
nõuab tungivalt, et komisjon tegutseks kiiresti, nagu ta on korduvalt lubanud, et hoida ära teisi institutsioonidevahelisi ummikseise tulevaste pikaajaliste majandamise kavade puhul;

8.
nõuab tungivalt, et nõukogu esitaks oma seisukoha läänepoolse hariliku stauriidi varu ja püügi mitmeaastase kava kohta, et Euroopa Parlament saaks alustada teist lugemist ja selle teemaga edasi liikuda;

9.
teeb presidendile ülesandeks edastada käesolev resolutsioon teavitamise eesmärgil nõukogule ja komisjonile.

� ELT C 354, 28.12.2010, lk 68.

